Uredba Sveta (ES) št. 320/2003

z dne 18. februarja 2003

o zaključitvi pregleda protidampinških ukrepov, ki se uporabljajo pri uvozu navojnih priključkov za cevi iz temprane litine s poreklom iz Brazilije, Češke republike, Japonske, Ljudske republike Kitajske, Republike Koreje in Tajske

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti [1] in zlasti členov 8, 9 in 11(3) Uredbe,

ob upoštevanju Uredbe Sveta (ES) št. 1515/2001 z dne 23. julija 2001 o ukrepih, ki jih Skupnost lahko uvede na podlagi poročila, ki ga organ WTO za poravnavo sporov izdela v zvezi s protidampinškimi in protisubvencijskimi zadevami [2], in zlasti člena 2 Uredbe,

ob upoštevanju predloga Komisije posredovanega po posvetovanju s Svetovalnim odborom,

ob upoštevanju naslednjega:

A. POSTOPEK

(1) Komisija je 26. marca 2001 prejela zahtevo podjetja Moravske Zelezarny AS, proizvajalca-izvoznika navojnih priključkov za cevi iz temprane litine v Češki republiki, da spremeni dokončno protidampinško dajatev, uvedeno z Uredbo Sveta (ES) št. 1784/2000 z dne 11. avgusta 2000 o uvedbi dokončne protidampinške dajatve in dokončnem pobiranju začasne dajatve, ki velja za uvoz nekaterih vrst navojnih priključkov za cevi iz temprane litine s poreklom iz Brazilije, Češke republike, Japonske, Ljudske republike Kitajske, Republike Koreje in Tajske [3].

(2) Proizvajalec-izvoznik je zahteval pregled na podlagi dejstva, da posebna stopnja protidampinške dajatve, ki velja zanj, temelji na metodologiji, ki ni v skladu z ugotovitvami iz poročila pritožbenega organa in poročila sosveta, kakor je bilo spremenjeno s poročilom pritožbenega organa v primeru "Evropske skupnosti – Protidampinški ukrepi za uvoz bombažnega posteljnega perila iz Indije" [4] (Poročila), in zlasti pravno razlago členov 2(2)(2)(ii) in 2(4)(2) Protidampinškega sporazuma WTO v teh poročilih, kakor jo je sprejel Organ Svetovne trgovinske organizacije (WTO) za poravnavo sporov.

(3) Zaradi tega je Komisija z obvestilom, ki ga je 5. decembra 2001 (v nadaljevanju obvestilo o začetku) objavila v Uradnem listu Evropskih skupnosti [5], ponudila možnost pregleda protidampinških ukrepov, ki se uporabljajo za uvoz navojnih priključkov za cevi iz temprane litine s poreklom iz Brazilije, Češke republike, Japonske, Ljudske republike Kitajske, Republike Koreje in Tajske.

(4) Obseg pregleda je bil omejen na pregled dampinga, ki ga izvajajo tisti proizvajalci-izvozniki v zadevnih državah, za katere veljajo stopnje dajatev, ki temeljijo na dampinški metodologiji v okviru poročil, in so predložili celovit odgovor na vprašalnik v roku iz obvestila o začetku. Ta pregled je temeljil na členu 2 Uredbe (ES) št. 1515/2001.

(5) Komisija je vse znane proizvajalce-izvoznike in ustrezne organe v državah izvoznicah uradno obvestila z začetku postopka. Zadevne stranke so imele možnost, da v roku iz obvestila o začetku pisno izrazijo svoje stališče in zahtevajo zaslišanje.

(6) Komisija je vsem strankam, za katere je vedela, da jih to zadeva, ter vsem drugim podjetjem, ki so se prijavila v roku iz obvestila, poslala vprašalnike in prejela le odgovor proizvajalca-izvoznika na Tajskem. Češki proizvajalec-izvoznik, ki je prvotno zahteval pregled, ni odgovoril na vprašalnik.

(7) Nato se je ta proizvajalec-izvoznik na Tajskem odločil umakniti svoj zahtevek za pregled. Ker noben drug izvoznik ni predložil odgovora na vprašalnik v skladu z obvestilom o začetku, je to preiskavo zato treba zaključiti.

B. ZAKLJUČKI

(8) Na podlagi zgoraj navedenega se zaključi, da je treba pregled ustaviti, protidampinški ukrepi, uvedeni z Uredbo (ES) št. 1784/2000 za uvoz zadevnih izdelkov s poreklom iz Brazilije, Češke republike, Japonske, Ljudske republike Kitajske, Republike Koreje in Tajske, pa morajo ostati v veljavi brez spremembe ravni ukrepov za proizvajalce-izvoznike v zadevnih državah. Prav tako morajo ostati v veljavi prvotno sprejete zaveze –

SPREJEL NASLEDNJO UREDBO:

Člen 1

Pregled protidampinških ukrepov v zvezi z uvozom navojnih priključkov za cevi iz temprane litine, trenutno uvrščene pod oznako KNex73071910(oznaka TARIC 7307191010) in s poreklom iz Brazilije, Češke republike, Japonske, Ljudske republike Kitajske, Republike Koreje in Tajske, je s tem zaključen.

Člen 2

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju, 18. februarja 2003

Za Svet

Predsednik

N. Christodoulakis

[1] UL L 56, 6.3.1996, str. 1. Uredba, nazadnje spremenjena z Uredbo (ES) št. 1972/2002 (UL L 305, 7.11.2002, str. 1).

[2] UL L 201, 26.7.2001, str. 10.

[3] UL L 208, 18.8.2000, str. 8.

[4] WT/DS 1 41/AB/R, 1.3.2001.

[5] UL C 342, 5.12.2001, str. 5.

--------------------------------------------------